Ma weet week ná ongeluk nie haar seun is doodSalomi en Sakkie. Foto: Facebook. Salomi Lubbe (29), ŉ paramedikus van Potchefstroom, weet ŉ week ná sy en haar driejarige seuntjie, Sakkie Buys, in ŉ ernstige motorongeluk betrokke was steeds nie dat haar seuntjie dood is nie. Louise Smit, Lubbe se skoonsuster, het Donderdag aan Maroela Media gesê die ongeluk het verlede Donderdag omstreeks 18:00 plaasgevind toe Salomi en Sakkie die pad tussen Potchefstroom en Klerksdorp in haar Atos aangedurf het. “Hulle was op pad na my toe die ongeluk plaasgevind het. Volgens die vragmotorbestuurder het die son hom verblind en hy het van agter af teen hulle vasgery,” het Smit gesê. Sy sê sy was self op die ongelukstoneel en die vragmotorbestuurder het verskriklik gehuil. Salomi se verloofde was volgens Smit op ŉ motorfiets agter hulle en het die voorval sien gebeur. Smit het gesê Sakkie is uit die motor geslinger van waar hy agter sy ma in sy karstoeltjie gesit het. “Sy stoeltjie het in die middel van die pad gelê. Haar verloofde het gesien sy hang onderstebo in haar veiligheidsgordel en het dadelik vir Sakkie begin soek en mond-tot-mond-asemhaling op hom begin toepas.” Sakkie is met sy aankoms by die Mediclinic in Potchefstroom dood verklaar. Hy het omvattende hoofbeserings opgedoen. Sakkie Buys. Foto: Facebook. Salomi is ook eers na die Mediclinic in Potch gehaas en daarna per ambulans na die Milpark-hospitaal in Johannesburg oorgeplaas waar sy tans steeds in die trauma-hoësorgeenheid behandel word. Sy het erge breinbloeding en -swelling opgedoen. Haar toestand is in dié stadium stabiel. “Sy was gister vir die eerste keer só dat sy my herken het. Sy weet nie waar sy is nie en as ek vir haar sê sy is in die hospitaal, vra sy ‘hoekom?’. Sy vra nie uit haar eie vrae nie.” Smit, ook ŉ paramedikus, het gesê Salomi vra nie na Sakkie nie. “Die ding is, wat weet sy wérklik? Die besluit om vir haar van Sakkie te sê sal deur die dokter geneem word. Ons wil hê almal moet by haar wees. Sy moenie daar alleen in die hospitaal lê en dit hoor nie.” Smit sê die familie wil baie graag die begrafnis vir Sakkie, wat volgende maand vier jaar oud sou word, afhandel. “Maar dis nie regverdig vir ŉ mamma nie, ons wil dit liewer uitstel tot sy weet. Ek is self ŉ mamma – ek sou wou weet.” Sy vertel haar broer, Salomi se man, is verlede jaar skielik aan ŉ hartaanval oorlede in die ouderdom van 41. “My ouers vat dit baie swaar, verlede jaar hulle seun en nou hulle kleinseun …”